b'\n_START_ARTICLE_\nRichard Attenborough\n_START_SECTION_\nGluma\xc4\x8dka karijera\n_START_PARAGRAPH_\nRo\xc4\x91en u Cambridgeu, Cambridgeshire, Engleska, \xc5\xa1kolovao se u mu\xc5\xa1koj \xc5\xa1koli Wyggeston Grammar School u Leicesteru i na Kraljevskoj akademiji dramskih umjetnosti._NEWLINE_Filmsku karijeru zapo\xc4\x8deo je 1942. ulogom mornara dezertera u filmu Borimo se na moru, ulogom koja \xc4\x87e postati zaslu\xc5\xbena da ga poslije anga\xc5\xbeiraju za uloge \xc5\xa1vercera ili kukavica u filmovima kao \xc5\xa1to su London pripada meni (1948.), Morning Departure (1950.) i njegovu prvu pravu ulogu u filmu Brighton Rock (1947.) po romanu Grahama Greenea. Tijekom Drugog svjetskog rata, Attenborough je slu\xc5\xbeio u Kraljevskim zrakoplovnim snagama (RAF)._NEWLINE_Sljede\xc4\x87ih trideset godina je plodno u britanskoj kinematografiji, a u pedesetima se pojavio u nekoliko uspje\xc5\xa1nih komedija za Johna i Roya Boultinga, uklju\xc4\x8duju\xc4\x87i Private Progress (1956.) i Ja sam dobro, Jack (1959.). Na po\xc4\x8detku svoje kazali\xc5\xa1ne karijere, Attenborough je nastupio u produkciji Mi\xc5\xa1olovke Agathe Christie na londonskom West Endu, \xc5\xa1to \xc4\x87e postati jednom od najdu\xc5\xbeih svjetskih produkcija. I on i njegova \xc5\xbeena bili su \xc4\x8dlanovi originalne gluma\xc4\x8dke postave u produkciji koja se po\xc4\x8dela prikazivati 1952., a postavlja se i danas._NEWLINE_U \xc5\xa1ezdesetima je pro\xc5\xa1irio spektar svojih karakternih uloga u filmovima kao \xc5\xa1to su Seance on a Wet Afternoon (1964.) i Pi\xc5\xa1tolji Batasija (1964.) za koju je osvojio BAFTA-u za najboljeg glumca. 1963. se pojavio u Velikom bijegu, s nizom renomiranih glumaca, kao vo\xc4\x91a eskadrona Roger Bartlett, predsjedatelj odbora za bijeg._NEWLINE_1967. i 1968. je dvaput zaredom osvojio Zlatni globus kao najbolji sporedni glumac, prvi za Misiju u Kini sa Steveom McQueenom, a drugi za Doktora Dolittlea s Rexom Harrisonom. Tre\xc4\x87i Zlatni globus \xc4\x87e osvojiti 1983., za re\xc5\xbeiju Gandhija. Nikad nije bio nominiran za Oscara u gluma\xc4\x8dkim kategorijama._NEWLINE_Nakon nastupa u Ljudskom faktoru Otta Premingera 1979. vi\xc5\xa1e nije nastupao kao glumac, sve do 1993. i nastupa u ulozi ekscentri\xc4\x8dnog programera Johna Hammonda u Jurskom parku Stevena Spielberga. Sljede\xc4\x87e godine pojavio se u \xc4\x8cudu u 34. ulici kao Kris Kringle. Poslije toga se s vremena na vrijeme pojavljivao u sporednim ulogama uklju\xc4\x8duju\xc4\x87i ulogu sir Williama Cecila u povijesnoj drami iz 1998., Elizabeta.\n_START_SECTION_\nProducent i redatelj\n_START_PARAGRAPH_\nAttenborough je krajem pedesetih osnovao produkcijsku tvrtku, Beaver Films, s Bryanom Forbesom i po\xc4\x8deo graditi status producenta na projektima kao \xc5\xa1to su Dru\xc5\xa1tvo d\xc5\xbeentlmena (1959.), The Angry Silence (1960.) i Whistle Down the Wind (1961.), nastupiv\xc5\xa1i u prva dva i kao glumac._NEWLINE_Redateljski prvijenac bio je film Oh! Kakav divan rat (1969.) sa zvjezdanom gluma\xc4\x8dkom postavom, a njegovi gluma\xc4\x8dki nastupi su postali sporadi\xc4\x8dniji. Kasnije je re\xc5\xbeirao dva povijesna spektakla: Mladi Winston (1972.), temeljen na ranom \xc5\xbeivotu Winstona Churchilla i Nedosti\xc5\xbeni most (1977.), o Operaciji Market Garden u Drugom svjetskom ratu. 1982. je osvojio Oscara za re\xc5\xbeiju za svoj povijesni spektakl, Gandhi, projekt koji je poku\xc5\xa1avao realizirati du\xc5\xbee vrijeme. Kao producent filma, osvojio je i Oscar za najbolji film. Posljednji filmovi su mu Chaplin (1992.) s Robertom Downeyjem Jr. u ulozi Charlieja Chaplina i Shadowlands (1993.), temeljen na vezi C.S. Lewisa i Joy Gresham. U oba filma je nastupio Anthony Hopkins, koji se pojavio u jo\xc5\xa1 tri Attenboroughova filma: Mladi Winston, Nedosti\xc5\xbeni most i u trileru \xc4\x8carolija (1978.).\n_START_SECTION_\nObitelj\n_START_PARAGRAPH_\nOd 1945. je o\xc5\xbeenjen s engleskom glumicom Sheilom Sim. Imaju troje djece. U prosincu 2004., njegova starija k\xc4\x87er, Jane Holland, kao i njezina k\xc4\x87er, Lucy, i njezina svekrva, tako\xc4\x91er Jane, poginuli su tsunamiju u Indijskom oceanu._NEWLINE_Attenboroughov otac, Drederick Attenborough, je bio ravnatelj Sveu\xc4\x8dili\xc5\xa1nog koled\xc5\xbea, Leicester, danas gradskog sveu\xc4\x8dili\xc5\xa1ta._NEWLINE_Njegov sin, Michael Attenborough, je tako\xc4\x91er redatelj._NEWLINE_Ima dva mla\xc4\x91a brata, slavnog prirodoslovca sir Davida Attenborougha, i Johna Attenborougha, koji je ostvario karijeru kao prodava\xc4\x8d automobila.'